Document ID: 32009D0861

ODLOČBA KOMISIJE
z dne 30. novembra 2009
o prehodnih ukrepih na podlagi Uredbe (ES) št. 853/2004 Evropskega parlamenta in Sveta glede predelave surovega mleka, ki ne izpolnjuje zahtev, v nekaterih obratih za predelavo mleka v Bolgariji
(notificirano pod dokumentarno številko C(2009) 9282)
(Besedilo velja za EGP)
(2009/861/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 9 Uredbe,
ob upoštevanju naslednjega:
(1)
Uredba (ES) št. 852/2004 Evropskega parlamenta in Sveta z dne 29. aprila 2004 o higieni živil (2) določa splošna pravila o higieni živil za nosilce živilske dejavnosti, ki med drugim temeljijo na načelih analize tveganj in kritičnih kontrolnih točk. Določa, da morajo nosilci živilske dejavnosti upoštevati nekatere postopke, ki temeljijo na navedenih načelih.
(2)
Uredba (ES) št. 853/2004 določa posebna pravila o higieni živil živalskega izvora za nosilce živilske dejavnosti in dopolnjuje pravila iz Uredbe (ES) št. 852/2004. Pravila iz Uredbe (ES) št. 853/2004 vključujejo higienske zahteve za surovo mleko in mlečne izdelke.
(3)
V skladu s točko (c) oddelka B poglavja 4 Priloge VI k Aktu o pristopu Bolgarije in Romunije (v nadaljnjem besedilu: Akt o pristopu) je bilo Bolgariji do 31. decembra 2009 odobreno prehodno obdobje za izpolnitev navedenih higienskih zahtev za nekatere obrate za predelavo mleka.
(4)
Nekateri obrati, ki imajo dovoljenje za predelavo mleka, ki ne izpolnjuje zahtev iz Uredbe (ES) št. 853/2004 (v nadaljnjem besedilu: mleko, ki ne izpolnjuje zahtev), so vključeni v seznam v poglavju I Dodatka k Prilogi VI k Aktu o pristopu. Nekateri obrati, ki imajo dovoljenje za predelavo mleka, ki izpolnjuje zahteve, in mleka, ki teh zahtev ne izpolnjuje, pod pogojem, da ta predelava poteka v ločenih proizvodnih linijah, so vključeni v seznam v poglavju II navedenega dodatka.
(5)
Gospodarstva za pridelavo mleka, ki ne izpolnjujejo higienskih zahtev iz Uredbe (ES) št. 853/2004, se nahajajo po vsem ozemlju Bolgarije. Delež surovega mleka, ki izpolnjuje navedene zahteve, dostavljenega obratom za predelavo mleka v Bolgariji, se je v zadnjih letih le rahlo povečal.
(6)
Ob upoštevanju sedanjih razmer je primerno zagotoviti časovno omejeno odstopanje od higienskih zahtev iz Uredbe (ES) št. 853/2004, tako da lahko Bolgarija svoj sektor mleka uskladi z navedenimi zahtevami.
(7)
Glede na to je treba nekaterim obratom za predelavo mleka iz seznama v Prilogi I k tej odločbi z odstopanjem od Uredbe (ES) št. 853/2004 dovoliti, da tudi po 31. decembru 2009 še naprej predelujejo mleko, ki izpolnjuje zahteve, in mleko, ki teh zahtev ne izpolnjuje, pod pogojem, da ta predelava poteka v ločenih proizvodnih linijah. Poleg tega je treba nekaterim obratom za predelavo mleka iz seznama v Prilogi II k tej odločbi dovoliti, da še naprej predelujejo mleko, ki ne izpolnjuje zahtev, brez ločenih proizvodnih linij.
(8)
Vendar je treba trženje mlečnih izdelkov iz mleka, ki ne izpolnjuje zahtev, omejiti na Bolgarijo ali uporabiti za nadaljnjo predelavo v obratih za predelavo mleka, za katere velja odstopanje iz te odločbe.
(9)
Prehodno obdobje, odobreno s to odločbo, je treba omejiti na 24 mesecev od 1. januarja 2010. Razmere v sektorju mleka v Bolgariji je treba pred koncem navedenega obdobja ponovno preučiti. Bolgarija mora zato Komisiji predložiti letna poročila o napredku pri posodabljanju gospodarstev za pridelavo mleka, ki dobavljajo surovo mleko obratom za predelavo mleka v navedeni državi članici, ter sistema za zbiranje in prevoz mleka, ki ne izpolnjuje zahtev.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V tej odločbi „mleko, ki ne izpolnjuje zahtev“ pomeni surovo mleko, ki ne izpolnjuje zahtev iz podpoglavij II in III poglavja I oddelka IX Priloge III k Uredbi (ES) št. 853/2004.
Člen 2
Z odstopanjem od zahtev iz podpoglavij II in III poglavja I oddelka IX Priloge III k Uredbi (ES) št. 853/2004 lahko obrati za predelavo mleka iz seznama v Prilogi I k tej odločbi do 31. decembra 2011 še naprej predelujejo mleko, ki izpolnjuje zahteve, in mleko, ki teh zahtev ne izpolnjuje, pod pogojem, da predelava mleka, ki izpolnjuje zahteve, in mleka, ki teh zahtev ne izpolnjuje, poteka v ločenih proizvodnih linijah.
Člen 3
Z odstopanjem od zahtev iz podpoglavij II in III poglavja I oddelka IX Priloge III k Uredbi (ES) št. 853/2004 lahko obrati za predelavo mleka iz seznama v Prilogi II k tej odločbi do 31. decembra 2011 še naprej predelujejo mleko, ki ne izpolnjuje zahtev, brez ločenih proizvodnih linij.
Člen 4
Mlečni izdelki iz mleka, ki ne izpolnjuje zahtev, se lahko samo:
(a)
dajo na domači trg v Bolgariji ali
(b)
uporabijo za nadaljnjo predelavo v obratih za predelavo mleka v Bolgariji, navedenih v členih 2 in 3.
Takšni mlečni izdelki so opremljeni z drugačno oznako zdravstvene ustreznosti oziroma drugačno identifikacijsko oznako, kot je določena v členu 5 Uredbe (ES) št. 853/2004.
Člen 5
Bolgarija Komisiji predloži letna poročila o napredku pri usklajevanju z Uredbo (ES) št. 853/2004:
(a)
gospodarstev, ki pridelujejo mleko, ki ne izpolnjuje zahtev;
(b)
sistema za zbiranje in prevoz mleka, ki ne izpolnjuje zahtev.
Prvo letno poročilo se Komisiji predloži najpozneje 31. decembra 2010, drugo letno poročilo pa najpozneje 31. oktobra 2011.
Za navedena poročila se uporablja obrazec v Prilogi III.
Člen 6
Ta odločba se uporablja od 1. januarja 2010 do 31. decembra 2011.
Člen 7
Ta odločba je naslovljena na države članice.
V Bruslju, 30. novembra 2009

Labels: 17
7
3
0
18
15